02021D0626 — SL — 23.10.2022 — 001.001

To besedilo je zgolj informativne narave in nima pravnega učinka. Institucije Unije za njegovo vsebino ne prevzemajo nobene odgovornosti. Verodostojne različice zadevnih aktov, vključno z uvodnimi izjavami, so objavljene v Uradnem listu Evropske unije. Na voljo so na portalu EUR-Lex. Uradna besedila so neposredno dostopna prek povezav v tem dokumentu

spremenjen z:









▼B

IZVEDBENI SKLEP KOMISIJE (EU) 2021/626

z dne 14. aprila 2021

o vzpostavitvi portala InvestEU in določitvi njegovih tehničnih specifikacij







Člen 1

Vzpostavi se portal InvestEU. Ta portal izpolnjuje tehnične specifikacije iz Priloge.

Člen 2

Projekti morajo za vključitev na portal InvestEU izpolnjevati naslednja merila za sprejem:

(a) vrednost projekta (ali programa, ki ga sestavljajo manjši projekti) v smislu potrebnih naložb znaša vsaj 500 000 EUR;

(b) projekt spada na področja, upravičena do operacij financiranja in naložbenih operacij, kot so določena v Prilogi II k Uredbi (EU) 2021/523;

(c) nosilec projekta ni izključen iz pogodb, ki se financirajo iz proračuna Unije, ali kaznovan zaradi hude kršitve poklicnih pravil, kriminalnih dejavnosti ali bistvenih pomanjkljivosti pri izpolnjevanju obveznosti iz Uredbe (EU, Euratom) 2018/1046 Evropskega parlamenta in Sveta ( 1 );

(d) projekt ne sodi med izključene dejavnosti iz točke B Priloge V k Uredbi (EU) 2021/523;

▼M1

(e) projekt se izvaja v Uniji, državi Evropskega združenja za prosto trgovino (EFTA) ali v čezmorski državi ali ozemlju, povezanima z državo članico, kot je določeno v Prilogi II k Pogodbi. V primeru čezmejnega projekta se glavni del izvajanja projekta izvaja v Uniji, državah Efte ali čezmorski državi ali ozemlju, povezanima z državo članico, kot je določeno v Prilogi II k Pogodbi;

▼B

(f) projekt ne ogroža ugleda Komisije;

▼M1

(g) izvajanje projekta se je že začelo ali se bo predvidoma začelo v treh letih od datuma predložitve portalu InvestEU;

▼B

(h) projekt mora biti v projektni vlogi jasno opisan kot naložbeni projekt, informacije, ki jih vloga vsebuje, morajo biti točne, prav tako mora biti opredeljen znesek financiranja, potreben za izvedbo projekta, ter

(i) projekt mora biti skladen s pravom in politikami Unije.

Člen 3

Za vključitev projekta na portal InvestEU se ne zaračuna pristojbina za obravnavo vloge.

Člen 4

Ta sklep začne veljati tretji dan po objavi v Uradnem listu Evropske unije.









PRILOGA

TEHNIČNE SPECIFIKACIJE PORTALA INVESTEU

1. Splošni opis

Portal InvestEU je lahko dostopna in uporabniku prijazna podatkovna zbirka projektov, ki zagotavlja ustrezne informacije za vsak projekt, s tem pa omogoča kanal, prek katerega lahko nosilci projektov svoje projekte, za katere iščejo finančna sredstva, predstavijo vlagateljem, vključno z donatorji in človekoljubi. Podrobne projektne informacije so na voljo samo registriranim uporabnikom.

Objava projekta na portalu InvestEU ne pomeni, da ga je odobrila Komisija. Vključitev projektov na portal InvestEU ne posega v odločitve o končnih projektih, izbranih za podporo na podlagi Uredbe (EU) 2021/523, v okviru katerega koli drugega instrumenta Unije, ali v odločitve o javnem financiranju.

Glavni sestavni deli portala InvestEU so:

(1) javni portal: del spletnega mesta programa InvestEU, ki vsebuje javno dostopne informacije, vključno z: — zemljevidom projektov (interaktivni za registrirane uporabnike), in — seznamom projektov, razvrščenih po državah, sektorjih in drugih ustreznih merilih (na voljo v pogledu kartic);

(2) spletna platforma za registrirane uporabnike („zunanji vmesnik“, t. i. „front office“): del informacijskega sistema za upravljanje InvestEU, ki omogoča registracijo uporabnikov (vključno z nosilci projektov in vlagatelji) in zagotavlja podrobne informacije, kot so: — podatkovna zbirka podrobnih predstavitev projekta (strukturiran povzetek informacij o posameznih projektih), ki je na voljo samo registriranim uporabnikom, in — posebna področja za nosilce projektov in vlagatelje, da se jim omogoči predložitev projektov na spletu za objavo na portalu InvestEU in pregled objavljenih projektov;

(3) interna platforma („podporne storitve“, t. i. „back office“): del informacijskega sistema za upravljanje InvestEU, ki ga službe Komisije uporabljajo za namene pregleda in upravljanja.

2. Upravljanje portala InvestEU

Portal InvestEU upravlja Komisija. Vsebino portala oblikujejo nosilci projektov, tj. zasebni in javni pravni subjekti. Portal je lahko podprt s ciljnimi dogodki.

Nosilci projektov in drugi registrirani uporabniki spletnega mesta portala InvestEU bodo za sodelovanje morali sprejeti pogoje tega portala, katerih cilj bo zagotavljanje kakovosti objavljenih informacij, prejetih od nosilcev projektov. Ob tem se poudarja, da Komisija ne jamči za pravilnost objavljenih informacij in ne more biti odgovorna za zahtevke na podlagi objave projekta.

Izjava o omejitvi odgovornosti opozarja uporabnike spletnega mesta, da Komisija ne more jamčiti za pravilnost objavljenih informacij in da morajo potencialni vlagatelji sami opraviti običajni skrbni pregled, vključno s finančnimi in drugimi vidiki, ki vplivajo na njihovo odločitev o vlaganju v projekt.

Pripravi se pregled javnih svetovalnih storitev na nacionalni ravni. Komisija projekte, ki izpolnjujejo pogoje iz člena 2, posreduje ustreznim izvajalskim partnerjem InvestEU. Kadar je primerno in kadar obstaja svetovalna pobuda, Komisija te projekte posreduje tudi svetovalnemu vozlišču InvestEU.

3. Pregled projektov

Pregled projektov izvajajo službe Komisije na podlagi meril za sprejem, določenih v členu 2. Nekateri tehnični vidiki postopka potrjevanja, kot je preverjanje identitete nosilca projekta, se lahko oddajo v izvajanje tretjim osebam. Države članice so pozvane, naj imenujejo eno ali več kontaktnih točk za pregled projektov z dejanskimi in neposrednimi posledicami za varnost, zlasti v sektorjih vesolja, obrambe in kibernetske varnosti. Po potrebi se opravi poizvedba v sistemu za zgodnje odkrivanje in izključitev (EDES).

Objava informacij, ki jih predložijo nosilci projektov, se zavrne, če so informacije napačne ali če projekt ne izpolnjuje zahtev iz člena 2.

Informacije o projektu, ki jih nosilec projekta tri leta ne posodobi, se odstranijo s portala InvestEU.